Dražen Vrdoljak

**Dražen Vrdoljak** (Split, 1. travnja 1951. - Zagreb, 9. svibnja 2008.), glazbeni kritičar, novinar, radijski i televizijski urednik i utemeljitelj hrvatske diskografske nagrade Porin. Bio je član sekcije glazbenih pisaca pri Hrvatskom društvu skladatelja. Dražen Vrdoljak u svojoj karijeri dugoj četiri desetljeća, dao je neprocjenjiv doprinos hrvatskoj glazbenoj kulturi i umjetnosti.

## Biografija
Dražen Vrdoljak rođen je 1. travnja 1951. godine u Splitu. U rodnom gradu završava gimnaziju i studira ekonomiju. Od 1970. godine bavi se novinarstvom i piše o glazbi za omladinske novine, a kasnije i za dnevni tisak (Slobodna Dalmacija, Vjesnik, Večernji list) i tjedna izdanja (Nedjeljna Dalmacija, Telegram, Oko, VUS, Studio). Također je bio urednik i voditelj na hrvatskom radiju, radio Zagreb i televiziji. U svom medijskom radu Dražen Vrdoljak prati glazbene stilove poput rocka, popa, jazza i zabavne glazbe ali uz to prati i širi spektar suvremene popularne glazbene kulture.

Tijekom 1970-ih godina, Vrdoljak sudjeluje u organizaciji raznih glazbenih manifestacija kao što su Muzički biennale, festival Jazz Fair, YURM, programi Univerzijade ‘87, Eurosong ‘90, Croatian Music Aid, klupskim programima i brojnim koncertima među kojima se nalazi i nastup Rolling Stonese 1998. godine u Zagreb. Njegov rad sastojao se i od prevođenja, pa 1978. godine prevodi *Ilustriranu rock enciklopediju*, a 1980. prevodi *Ilustriranu jazz enciklopediju*. Zajedno s Darkom Glavanom piše knjigu o Bijelom dugmetu *Ništa mudro*, objavljenu 1981.

Od 1977. godine kao glazbeni pisac sudjeluje na desecima albuma i antologija istaknutih hrvatskih glazbenika:
Zagrebački jazz kvartet: *40 godina, Jazz u Hrvatskoj 1960.-1997.*, *Pjeva Vam Ivo Robić*, *Zaboravljene zvijezde*, Nikica Kalogjera: 50 pjesama, Zdenko Runjić: *Moj galebe, 1962.-2002.*, Drago Diklić: *Sve moje godine*, Oliver Dragojević: *Sve najbolje*, Drago Mlinarec: *[[Krhotine]]*, Boško Petrović: *Ethnology, Beat na moru/Rock na moru*, i time stvara vrlo zamjetnu zbirku tekstova hrvatske popularne glazbe.

### Porin
Dražen Vrdoljak jedan je od najzaslužnijih ljudi za pokretanje hrvatske diskografske nagrade Porin. Kao tajnik Upravnog odbora (1994.-1995.), svojom je inicijativom uveliko pomogao da se ostvari ideja o hrvatskoj dodjeli Grammya, koja se kasnije razvila u višegodišnju glavnu diskografsku nagradu.

I sam je dobitnik Porina u četiri kategorije:
* 1995. - Porin za najbolji komentar/bilješku albuma *Soul Fingers Live in B. P. Club*
* 1995. - Porin za najbolji kompilacijski album (izvan klasične glazbe) *Ritam kiše*
* 2001. - Porin za produkciju najboljeg albuma zabavne glazbe *Tedi Spalato Live in Lisinski*
* 2003. - Porin za poseban doprinos hrvatskoj diskografskoj industriji

Vrdoljak je također bio i dugogodišnji član Hrvatske glazbene unije i Hrvatskoga novinarskog društva.

## Smrt
Dražen Vrdoljak umro je 9. svibnja 2008. godine u svojoj 57. godini života. Od 2001. godine, sedam godina bolovao je od ciroze jetre, koja su mu 2006. godine transplantirana. O svojoj bolesti javno nije progovarao, niti je medijima dozvoljavao da ulaze u njegov privatni život.

## Reference

* Institut hrvatske glazbene industrije